Slowly (app)

Ang Slowly (inistilo bilang SLOWLY) ay isang geosocial networking na aplikasyon na nagpapahintulot sa mga tagagamit na magpalitan ng mga mensahe o "liham" na naantala. Nakadepende ang oras ng isang mensahe para maipadala sa distansya sa pagitan ng sumulat at tagatanggap. 

 Kasaysayan 
Inilabas sa iOS noong 2007 at sa Android ng sumunod na taon ang Slowly. Initampok ito sa App Store bilang "App of the Day" sa mahigit 30 mga rehiyon sa buong mundo. Ginantimpalaan din ito noong 2019 bilang "Best Breakthrough App" ng Google Play. Noong Enero 2019, umabot ng 1 milyon tagagamit ang gumagamit nito. 

Inilabas ang web application ng Slowly sa bersyong 5.0 noong kalagitnaan ng Setyembre 2019. Noong 2020, isinama sa bersyong 6.0 ng aplikasyon ang mga feature tulad ng Dark Mode, ang abilidad na magpalitan ng audio notes at magpasa ng mga sulat nang hindi naaapektuhan ang ratio ng naipadala/natanggap ng tagagamit. Inilabas din ang feature na tinatawag na SLOWLY PLUS kung saan maaaring magbayad ang isang tagagamit upang doblehin ang kanilang kota para sa bilang ng mga kaibigan, mga maaaring hindi isamang tema at rehiyon, at palitan ng litrato.

Noong Setyembre 2023, inilabas ng Slowly ang Open Letters. Pinapayagan ng feature na ito ang mga tagagamit na magbahagi ng kanilang bukas na liham o mabasa ang bukas na liham ng iba pang mga tagagamit upang makipag-ugnayan at palakasin ang kanilang potensyal na makatugma sa ibang tagagamit.

 Operasyon 
Kinakailangan ng mga tagagamit na gumawa ng palayaw at avatar para sa kanilang sarili para makapagsimula. Maaari silang maghanap ng ibang mga tagagamit o kusang maitugma sa iba pa gamit ang isang algoritmo. Pinapayagan nito ang mga tagagamit na maghanap ng mga tao gamit ang iba't ibang filter tulad ng common interests o mga tao sa partikular na mga bansa. Nagtatag ang aplikasyon ng iba't ibang "House Rules" na kinakailangang sang-ayunan bago magamit ng isang tagagamit ang aplikasyon. Inaabot ang mga "sulat" ng 30 minuto hanggang 60 oras upang marating ang destinasyon, depende sa layo ng pagitan ng sumulat at tagatanggap. May mga virtual din na selyo na makokolekta at mailalagay sa mga sulat bago ito ipadala.

Maaaring makuha ng libre ang mga selyo sa mga espesyal na kaganapan o mabili sa "Tindahan ng Selyo" gamit ang "SLOWLY Coins", na siyang mabibili gamit ang lokal na salapi o makuha kapag nanood ng isang maikling patalastas. Maaari ring maglaman ng litrato at audio notes kapag nahingi na ang permiso ng tatanggap nito.

Maaari ring gamitin ng mga tagagamit ng Slowly ang kanilang "Web Version", na siyang tumatakbo sa web browser sa kanilang PC o laptop. Maaaring mag-log in ang mga bagong tagagamit ng bersyong ito gamit ang isang QR code, na siyang makukuha sa web app at i-scan gamit ang kanilang Slowly app sa kanilang mobile device. Hinahandog ng Web Client ang mas madali at mas mabilis na pagsulat at mas gusto ng mga tagagamit na mahilig sumulat ng mahahabang "liham". 

 Mga sanggunian 

 Panlabas na kawing 

 Web App
Kategorya:Mga social networking service